FI Euroopan unionin virallinen lehti L 41/1

KOMISSION DELEGOITU ASETUS (EU) 2018/211,

annettu 21 päivänä marraskuuta 2017,

Itämerta koskevan poisheittämissuunnitelman laatimisesta lohelle

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1380/2013 (1) ja erityisesti sen 15 artiklan 6 kohdan,

sekä katsoo seuraavaa:

(1) Asetuksen (EU) N:o 1380/2013 tavoitteena on saaliiden poisheittämisen lopettaminen asteittain kaikissa unionin kalastuksissa ottamalla käyttöön purkamisvelvoite, joka koskee saalisrajoitusten alaisten lajien saaliita.

(2) Asetuksen (EU) N:o 1380/2013 15 artiklan 1 kohdan a alakohdan mukaisesti purkamisvelvoitetta sovelletaan lohen kalastukseen 1 päivästä tammikuuta 2015.

(3) Asetuksen (EU) N:o 1380/2013 15 artiklan 6 kohdan mukaan komissio voi kyseisen asetuksen 9 artiklan nojalla laadittujen monivuotisten suunnitelmien puuttuessa hyväksyä poisheittämissuunnitelman, jossa täsmennetään purkamisvelvoitteen täytäntöönpanon yksityiskohdat, ensin kolmen vuoden ajanjaksoksi, jota voidaan vielä jatkaa toisella kolmen vuoden jaksolla. Poisheittämissuunnitelmat hyväksytään yhteisten suositusten perusteella, joita jäsenvaltiot ovat laatineet kuultuaan asianomaisia neuvoa-antavia toimikuntia.

(4) Komission delegoidulla asetuksella (EU) N:o 1396/2014 (2) vahvistettiin Itämeren lohta, silakkaa, kilohailia ja turskaa koskeva poisheittämissuunnitelma. Poisheittämissuunnitelmaan muun muassa sisältyy poikkeus purkamisvelvoitteesta turskalla ja lohella, koska kyseisten lajien osalta on näyttöä korkeasta eloonjäämisasteesta kuten asetuksen (EU) N:o 1380/2013 15 artiklan 4 kohdan b alakohdassa edellytetään. Delegoidun asetuksen (EU) N:o 1396/2014 voimassaolo päättyy 31 päivänä joulukuuta 2017.

(5) Euroopan parlamentin ja neuvoston asetuksella (EU) 2016/1139 (3) vahvistetaan tiettyjä Itämeren turskan, silakan ja kilohailin kalastuksia koskeva monivuotinen suunnitelma. Kyseinen monivuotinen suunnitelma ei koske lohikantoja eikä niiden kalastuksia Itämerellä.

(6) Koska lohikantoihin ja Itämeren lohikannan kalastuksiin sovellettavaa monivuotista suunnitelmaa ei ole, purkamisvelvoitteen täytäntöönpanon yksityiskohdat asetuksen (EU) N:o 1396/2014 voimassaolon päättymisen jälkeen on hyväksyttävä uuden, jäsenvaltioiden toimittamaan yhteiseen suositukseen perustuvan poisheittämissuunnitelman yhteydessä.

(7) Latvialla, Liettualla, Puolalla, Ruotsilla, Saksalla, Suomella, Tanskalla ja Virolla on välitön kalastuksenhoitoetu Itämerellä. Itämeren neuvoa-antavaa toimikuntaa kuultuaan kyseiset jäsenvaltiot toimittivat komissiolle yhteisen suosituksen (4)31 päivänä toukokuuta 2017. Asiaankuuluvilta tieteellisiltä elimiltä saatiin tieteellinen lausunto.

(8) Yhteisessä suosituksessa esitetään, että loukuilla, rysillä, merroilla ja pauneteilla pyydettyyn loheen sovellettavaa, delegoidussa asetuksessa (EU) N:o 1396/2014 säädettyä poikkeusta purkamisvelvoitteesta olisi sovellettava edelleen 31 päivän joulukuuta 2017 jälkeen.

(9) Yhteinen suositus perustuu Itämeren kalastusfoorumin (BALTFISH) toimittamaan ja tieteellis-teknis-taloudellisen kalastuskomitean (STECF) arvioimaan tieteelliseen näyttöön korkeasta eloonjäämisasteesta. STECF päätteli, että koska tällaisten pyydysten toimintaperiaatteena on kalojen joutuminen seisovan pyydyksen sisään toisin kuin esimerkiksi pussiverkkojen tai koukkujen yhteydessä, voidaan kohtuudella olettaa, että kuolevuus on näiden pyydysten osalta alhainen.

(10) Yhteisessä suosituksessa esitetyt toimenpiteet ovat asetuksen (EU) N:o 1380/2013 15 artiklan 6 kohdan mukaiset, ja näin ollen ne olisi asetuksen (EU) N:o 1380/2013 18 artiklan 3 kohdan nojalla sisällytettävä tähän asetukseen.

(11) Koska asetuksen (EU) N:o 1396/2014 voimassaolo päättyy 31 päivänä joulukuuta 2017, tätä asetusta olisi sovellettava 1 päivästä tammikuuta 2018,

ON HYVÄKSYNYT TÄMÄN ASETUKSEN:

1 artikla

Kohde ja soveltamisala

Tässä asetuksessa vahvistetaan yksityiskohdat purkamisvelvoitteen täytäntöönpanemiseksi lohen, silakan, kilohailin ja turskan kalastuksissa Itämerellä pyydetyn lohen osalta.

2 artikla

Määritelmät

Tässä asetuksessa tarkoitetaan

1) ’Itämerellä’ ICES-alueita III b, III c ja III d, kuten Euroopan parlamentin ja neuvoston asetuksen (EY) N:o 218/2009 (5) liitteessä III määritellään.

3 artikla

Eloonjäämisasteeseen perustuva poikkeus

1. Poiketen siitä, mitä asetuksen (EU) N:o 1380/2013 15 artiklan 1 kohdassa säädetään, purkamisvelvoitetta ei sovelleta loukuilla, rysillä, merroilla ja pauneteilla pyydettyyn loheen.

2. Edellä 1 kohdassa tarkoitetuissa olosuhteissa pyydetty käytettävissä olevaan kiintiöön kuulumaton tai säilyttämisen vähimmäiskoon alittava lohi on päästettävä takaisin mereen.

4 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sitä sovelletaan 1 päivästä tammikuuta 201831 päivään joulukuuta 2020.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 21 päivänä marraskuuta 2017. Komission puolesta Puheenjohtaja Jean-Claude JUNCKER

(1) EUVL L 354, 28.1.2013, s. 22.

(2) Komission delegoitu asetus (EU) N:o 1396/2014, annettu 20 päivänä lokakuuta 2014, Itämerta koskevan poisheittämissuunnitelman laatimisesta (EUVL L 370, 30.12.2014, s. 40).

(3) Euroopan parlamentin ja neuvoston asetus (EU) 2016/1139, annettu 6 päivänä heinäkuuta 2016, Itämeren turska-, silakka- ja kilohailikantoja ja näitä kantoja hyödyntäviä kalastuksia koskevasta monivuotisesta suunnitelmasta, neuvoston asetuksen (EY) N:o 2187/2005 muuttamisesta ja neuvoston asetuksen (EY) N:o 1098/2007 kumoamisesta (EUVL L 191, 15.7.2016, s. 1).

(4) ”BALTFISH High Level Group Joint Recommendation on the Outline of a Discard Plan for the Baltic Sea”, toimitettu 27 päivänä toukokuuta 2014 ja 31 päivänä toukokuuta 2017.

(5) Euroopan parlamentin ja neuvoston asetus (EY) N:o 218/2009, annettu 11 päivänä maaliskuuta 2009, Koillis-Atlantilla kalastavien jäsenvaltioiden nimellissaaliiden määriä koskevien tilastojen toimittamisesta (EUVL L 87, 31.3.2009, s. 70).